ועדת הכלכלה, כנסת 24, פרוטוקול מספר 239, 2022-05-17 14:30

מיכאל ביטון: שלום, אנחנו ממשיכים דיון בוועדת הכלכלה בסוגיית הצעת חוק איסור פרסומת והגבלת השיווק של מוצרי טבק ועישון (תיקון מס' 8) (ביטול החרגת העיתונות המודפסת), התשפ"ב–2022, של חברי הכנסת עופר כסיף, מוסי רז, איימן עודה, סמי אבו שחאדה ועאידה תומא סלימאן.

מיכאל ביטון: קידמנו את החוק הזה והוא עבר אצלנו.

מיכאל ביטון: היוזמים הגיעו לפשרה, שבירכנו עליה, מול גופי העיתונות ואחרים ואנחנו נעים לכיוון קריאה שנייה ושלישית.

מיכאל ביטון: אני מבקש מכל מי שמדבר לא לחזור על טיעונים שנאמרו בדיונים הקודמים.

מיכאל ביטון: עמדתי היא לקדם את הפשרה, עמדת חברי הכנסת היא לקדם את הפשרה וכל ההערות והדיון הכללי שהיה – לא לחזור עליו, כי לא אתן לזה מקום.

מיכאל ביטון: רק דבר שלא נאמר, דבר שהוא חדש לעצם זה שאנחנו מביאים את זה לקריאה שנייה ושלישית, כי דיון כללי וטיעונים בעד ונגד היו לנו, ואנחנו בירכנו על הפשרה ואמרנו שפשרה עושה קניין.

מיכאל ביטון: גם חברי הכנסת לא נחה דעתם ולא היה להם קל לחתום על הפשרה הזאת, אבל מוטב להביא הישג מאשר להיתקע עם דבר שיישאר כך לעוד שנים רבות.

מיכאל ביטון: הייתה פה שעת רצון גם מצד נציגי העיתונות וגם מצד נציגי הכנסת להגיע להסכמה, ואותה רוצים לדחוף ולקדם.

מיכאל ביטון: גם חברי הכנסת, שידברו קצר ולעניין וגם אחרים, אדאג לכך.

מיכאל ביטון: חברי הכנסת, אתם רוצים להגיד משהו בשלב הזה?

מוסי רז: ההצעה הזו, הסברנו כבר למה היא חשובה, לא צריך להסביר.

מוסי רז: אני חושב שכל מי שיושב בחדר שותף לרצון שהיא תעבור.

מוסי רז: כל אחד היה רוצה לראות טיפה שונה, אבל ההצעה הזו, כפי שאמר לי עמוס האוזר – לא ידעתי את זה, מודה – היא כבר 50 שנה על שולחן הכנסת, מאז ההנחה של חייקה גרוסמן ב-1972, ואני עצמי הנחתי לפי 22 שנה על שולחן הכנסת.

מוסי רז: הגיע הזמן לגמור עם זה היום כי אנחנו לא יודעים מה יהיה מחר.

מוסי רז: אני מבקש להיצמד לנוסח הפשרה, לנוסח המקורי, ולא לשנות שום אות כי כל אות שנתחיל לשנות זה יכול לגרום לזה שלא יהיה חוק ואני לא חושב שמישהו פה מעוניין בזה.

מוסי רז: אנחנו מצילים חיי אדם, פשוטו כמשמעו.

מיכאל ביטון: תודה.

מיכאל ביטון: עופר, להוסיף?

עופר כסיף: כן.

עופר כסיף: אוסיף בקצרה מאוד, גם בגלל שאין לי קול וגם בגלל שהדברים נאמרו.

עופר כסיף: אני רוצה ללכת לשורה התחתונה: זה חוק, כפי שאמר חבר הכנסת רז, שהאיזונים בו הם איזונים ראויים, המטרה היא מטרה ראויה – לשמור על בריאותם של האנשים, ואני מקווה ומאמין שנעביר אותו כמה שיותר מהר.

מיכאל ביטון: תודה לך, עופר.

מיכאל ביטון: תודה לכם על התמציתיות.

מיכאל ביטון: חברת הכנסת בזק, בבקשה.

ענבר בזק: מצד אחד אני מאוד מתחברת לרצון להעביר את החוק הזה, וכמה שיותר מהר.

ענבר בזק: לדיון הקודם באתי בלי לדעת על ההסכמות ואני מודה שמאוד התאכזבתי ומאוד הופתעתי מהפער בין הצעת החוק המקורית לבין הפשרות.

ענבר בזק: יש לי כמה הערות, הייתי רוצה להעלות בדיון.

ענבר בזק: לא הגשתי הסתייגויות כי אני חברת קואליציה אבל אני חושבת שיש פה ניואנסים קטנים שעוד אפשר לעשות בלי לפגוע בחופש העיתונות וכן להבטיח שהמטרה שלשמה נוסח החוק - - -

מיכאל ביטון: נראה במהלך ההקראה אם יש משהו שעוד אפשר לעשות, אבל אני נאחז באילנות גבוהים - מוסי רז ועופר כסיף.

ענבר בזק: נאחז בקרנות המזבח?

מיכאל ביטון: מוסי רז ועופר כסיף זה סמן שמאלי אידיאולוגי של בריאות הציבור וחופש העיתונות, ואם הם עשו פשרה אז אני הולך איתם.

מיכאל ביטון: תודה.

מיכאל ביטון: ד"ר שני שילה, העמותה לחולי סרטן, בבקשה.

שני שילה: קודם כול, כבוד להיות פה.

שני שילה: אני רוצה להגיד תודה לכולכם, לכל מי שלקח חלק ועובד על זה שנים.

שני שילה: פגשתי פה אנשים מדהימים שעוסקים בזה 30 שנה.

שני שילה: אצלנו זו התוצאה; הרי הכול ברור מאליו אבל כשאנחנו נמצאים היום במקום של עישון שהוא כל כך ברור וסגור שהעישון גורם לתמותה ממחלה שהיא שיא התמותה בישראל ובעולם מבין מחלות הסרטן, זה לא יתכן שאנחנו ממשיכים לתת יד לפרסום של מוצר כזה, שהוא ממכר.

שני שילה: אני גם מבינה ומעריכה את כל העבודה הקשה שעשיתם כאן.

שני שילה: באנו לתמוך בכם, להגיד לכם תודה.

שני שילה: כמו שנאמר כאן, אם אפשר היה היום להגיד משהו או לעשות משהו, היינו אומרים: היום מפסיקים עם זה, כי עובדה שזה לא קיים בדברים אחרים.

שני שילה: הרי אין פרסום כזה בטלוויזיה, אין פרסום כזה במדיות דיגיטליות, אז למה עדיין בעיתונות כתובה זה קיים?

שני שילה: אבל זה העולם שלנו.

מיכאל ביטון: אבל בתוך כמה שנים גם שם זה ייעלם.

מיכאל ביטון: זה ההישג של המחוקק וזה דבר טוב.

מיכאל ביטון: זה לא מיידי, אבל זה סופי.

שני שילה: זה הישג מצוין.

שני שילה: תודה לכם.

מיכאל ביטון: תודה.

מיכאל ביטון: דנה פרוסט, האגודה למלחמה בסרטן, בזום.

מיכאל ביטון: בבקשה.

דנה פרוסט: תודה רבה על ההזדמנות.

דנה פרוסט: שמעתי את דבריך ואקצר.

דנה פרוסט: בהקשר להצעת החוק, יש לי רק שאלה אחת על הפשרה שהושגה.

דנה פרוסט: ראיתי שבסעיף 2 אחת הפשרות שהושגו היא שגודל האזהרות על גבי הפרסומת יצומצם, ולא ברור לי מדוע.

דנה פרוסט: איך זה פוגע בעיתונות ברגע שהאזהרות מצומצמות?

דנה פרוסט: למה שטח האזהרות לא יהיה גדול יותר?

דנה פרוסט: זאת שאלה שהייתי שמחה לשמוע תשובה.

מיכאל ביטון: היועץ המשפטי של הוועדה אומר שזה לא מופיע בהצעת החוק.

מיכאל ביטון: אין דבר כזה בהצעת החוק.

דנה פרוסט: אוקיי.

דנה פרוסט: אם ככה, גודל האזהרות יהיה עדיין גדול.

מיכאל ביטון: נשמר כפי שהיה, לא גדול ולא קטן.

דנה פרוסט: הייתי שמחה להפנות את תשומת לב הוועדה למה שקורה כרגע בשטח.

דנה פרוסט: מבחינת התקשורת של חברות הטבק, הן מציעות QR שבהם יכולים להיכנס נרשמים, ואז בדיוור מציעים להם הפתעות, טיסות לחו"ל, מתנות ופרסומות על מנת גם לקבל את הדטה – ואנחנו יודעים כמה שדטה זה כוח – ועל מנת להציע לכם כל מיני הטבות בקניית מוצרי עישון.

מיכאל ביטון: היועץ המשפטי יתייחס להערה שלך בהמשך.

מיכאל ביטון: תודה רבה, דנה.

מיכאל ביטון: שבי גטניו, העמותה לדמוקרטיה מתקדמת, בבקשה.

שבי גטניו: צהריים טובים, תודה על הקידום של החוק.

שבי גטניו: את התיקון של החוק המקורי יזמנו עם יעל גרמן.

שבי גטניו: נזכיר עוד את שמו של מרדכי ורשובסקי זכרונו לברכה ב-1987, שזה היה אחרי חייקה גרוסמן.

שבי גטניו: גם לו הייתה תרומה לסוגיה.

מיכאל ביטון: אתה נולדת ב-1948?

שבי גטניו: ב-1972.

מוסי רז: הוא נולד בשנה שבה הניחו את זה לראשונה.

מיכאל ביטון: אתה יודע להוקיר הראשונים, בבחינת כל האומר דבר בשם אומרו מביא גאולה לעולם.

מיכאל ביטון: כל הכבוד.

שבי גטניו: רק אדווח באופן נדיר אני נוקט היום במה שמכונה בריאל פוליטיק.

שבי גטניו: זה מאוד נדיר עבורי.

מיכאל ביטון: אנחנו די גאים בך על זה.

מיכאל ביטון: יכול להיות שזה סימן לבאות.

שבי גטניו: אבקש לתמוך, בסיטואציה הפוליטית הספציפית הנוכחית, בחוק כמו שהוא, על אף שאתם יודעים מה אני חושב על הפשרה המסוימת.

מיכאל ביטון: על אף שזה לא מושלם.

שבי גטניו: רחוק משם, אבל יש מצבים, שאני מכיר בהם, שעדיף המצב הספציפי הזה מאשר - - -

מיכאל ביטון: עדיף ציפור אחת ביד.

שבי גטניו: תזכרו, 50 שנה אנחנו עובדים להעביר חוק כזה.

שבי גטניו: עדיף ציפור אחת ביד מאשר 50 שנה על העץ.

מיכאל ביטון: תודה, שבי.

מיכאל ביטון: שירה כסלו, מנכ"לית מיזם למיגור העישון.

שירה כסלו: תודה על זכות הדיבור.

שירה כסלו: תמכנו בהצעת החוק הזה בנוסח המקורי שלה, ומה שחשוב לי לוודא בנוסח הקיים וכשאנחנו הולכים הלאה לאשר אותה זה שהתנאים שהיו עכשיו לפרסומת מותרת יישארו.

שירה כסלו: כמו לדוגמה, לאורך כל שבע השנים הקרובות רק מודעה אחת בעיתון אחד למשך יום, ושהדיווח יישאר דיווח למשרד הבריאות, כולל ההוצאות, למשך כל התקופה שאנחנו הולכים לדבר עליה.

מיכאל ביטון: אותה רגולציה, שתישאר.

שירה כסלו: תודה.

מיכאל ביטון: תודה רבה לך, שירה כסלו.

מיכאל ביטון: אנחנו עוברים להקראה.

מיכאל ביטון: בבקשה.

עמוס האוזנר: אפשר גם לדבר, אדוני?

עמוס האוזנר: הזכירו אותי כל כך הרבה.

מיכאל ביטון: עמוס האוזנר, בבקשה.

מיכאל ביטון: תציג את תפקידך, עמוס.

עמוס האוזנר: תודה רבה.

עמוס האוזנר: אני יושב-ראש המועצה הישראלית למניעת עישון, מלווה את נושא מניעת העישון מאז 1983 ואת החוק הזה מאז הצעתו של מרדכי ורשובסקי, שעבדתי איתו עליה.

עמוס האוזנר: אני גם תומך בהצעה הזו, שהחוק יעבור כפי שעבר בקריאה הראשונה.

עמוס האוזנר: אבל אני רוצה להזכיר שהוועדה הזאת, ועדת הכלכלה, בראשותו של חבר הכנסת יעקב מרגי קיימה דיון בחוק הזה והיא הגיעה למסקנה – וחבר הכנסת מרגי הפנה את זה למשרד הבריאות – שהחוק טעון תיקון.

עמוס האוזנר: החוק טעון תיקונים בסיסיים שיסייעו לאכיפה שלו, ואני רואה את היועץ המשפטי שמהנהן לי בראש.

עמוס האוזנר: אני מאוד מבקש שתצא מכאן הפנייה למשרד הבריאות שיעזור בתיקון החוק כדי שאפשר יהיה לאכוף אותו.

עמוס האוזנר: ספציפית אפנה לנושא שכבר הוזכר כאן, נושא הדיוור הישיר, שהחוק הקיים מאפשר אותו.

עמוס האוזנר: זה למעשה, אדוני, תיקון 218.

עמוס האוזנר: זה עבר את הקריאה הראשונה, אבל בין הקריאה השנייה לשלישית החזירו את הנושא של הדיוור הישיר והיום הדיוור הישיר הזה מותר ומנוצל לרעה.

עמוס האוזנר: אלה הם כמה דברים שחשוב מאוד שהוועדה תתייחס אליהם.

מיכאל ביטון: הדברים הללו נדונו בישיבה הקודמת ומה שהוכרע הוכרע.

עמוס האוזנר: אני לא מבקש לשנות שום דבר, אני רק מבקש שתהיה פה הפנייה למשרד הבריאות שהחוק הזה, שיעבור בקריאה השנייה והשלישית כפי שהוא – אני מדגיש, לא לשינוי - - -

מיכאל ביטון: קודם כול, אתה צריך להכיר את עבודת הכנסת.

מיכאל ביטון: יכולים חברי כנסת להסתייג, והסתייגות שעוברת ברוב משנה את החוק.

מוסי רז: מבטיח לך שעמוס מכיר את החוק - - -

מיכאל ביטון: רק הקדוש ברוך הוא שולט בחוק.

מיכאל ביטון: אנחנו רק עושים השתדלות שזה יקרה כמו שסיכמנו.

עמוס האוזנר: זה נכון.

מיכאל ביטון: אבל הסתייגויות בהצבעות יכולות לשנות חוק.

עמוס האוזנר: זה נכון, אדוני, אבל פה זה חוק שאושר - - -

מיכאל ביטון: אבל פה יש הסכמה, בכל מה שתלוי בוועדה הזו.

מיכאל ביטון: מה שתלוי במליאה – זה ניהול אחר.

מיכאל ביטון: תודה לך, עמוס.

מיכאל ביטון: פרופ' חגי לוין, אתה רוצה להגיד משהו?

חגי לוין: קודם כול, אנחנו, כאיגוד רופאי בריאות הציבור, בעד קידום כדי שלפחות עוד שבע שנים נהיה כפי שציינת.

חגי לוין: אבל באנלוגיה לעישון, יש הרבה מעשנים שחושבים שהם יפחיתו את כמות הסיגריות ובסוף הם יפסיקו לעשן.

חגי לוין: אנחנו רואים רבים מהם מפחיתים אולי את הכמות אבל שואפים יותר מכל סיגריה, ובסוף לא מפסיקים לעשן.

חגי לוין: הלוואי שלא נתבדה ובאמת בעוד שבע שנים לא יהיה כתם על העיתונות הישראלית, שממשיכה לפרסם מוצרים שהורגים בני אדם.

מיכאל ביטון: לא נהוג לחזור לדובר, אבל יש לך תפקיד מיוחד, שני.

מיכאל ביטון: מה את רוצה להוסיף?

שני שילה: גם אני לא בקיאה ולא יותר מדי פוליטיקאית.

שני שילה: אני לא יודעת אם האופוזיציה תשמע אותי, אבל אני רוצה לקרוא לאופוזיציה שיצביעו - - -

מיכאל ביטון: שיצביעו בעד.

מיכאל ביטון: הנה, כסיף יסגור לך את זה.

מיכאל ביטון: הוא יצביע בעד.

שני שילה: האוכלוסייה הזאת, שחלקה הגדול גם מצביע לאופוזיציה, זו האוכלוסייה שצריך לדאוג לה, והם צריכים לדאוג למצביעים שלהם.

שני שילה: תודה.

מיכאל ביטון: טובת הכלל, את צודקת.

מיכאל ביטון: יש פעמים שמצביעים ביחד, היו לנו לא מעט חוקים שהם בקונצנזוס.

מיכאל ביטון: יש דברים שעושים יחד.

מיכאל ביטון: תודה רבה לכם, הקראה.

איתי עצמון: אני רוצה להקדים שני משפטים לפני קריאת הסעיפים של הצעת החוק והדיון בהם.

איתי עצמון: המשפט הראשון נוגע לסוגיות שנשארו פתוחות בעת הכנת הצעת החוק לקריאה הראשונה, גם ציינו את הדברים בדברי ההסבר.

איתי עצמון: לכן התיקונים שמסומנים ב"עקוב אחר שינויים" על גבי הנוסח שהופץ לקראת הדיון הזה כוללים את אותם תיקונים.

איתי עצמון: ניסינו, ככל האפשר, לתאם אותם כמובן עם משרד הבריאות, משרד המשפטים וחבר הכנסת מוסי רז.

איתי עצמון: תוך כדי הקראה אסביר כל תיקון.

איתי עצמון: באופן כללי, מדובר על מתווה מדורג לביטול החרגת העיתונות המודפסת מאיסור הפרסום הכללי שנקבע בתיקון מ-2019.

איתי עצמון: הסעיפים שאקרא עכשיו ייכנסו לתוקף ב-1 באפריל 2029, ולאחר הסעיפים האלה מופיעים הסעיפים שעוסקים בהסדר שיחול עד אותו מועד.

איתי עצמון: "הצעת חוק איסור פרסומת והגבלת השיווק של מוצרי טבק ועישון (תיקון מס׳ 8) (ביטול החרגת העיתונות המודפסת), התשפ״ב-2022.

איתי עצמון: 1.

איתי עצמון: תיקון סעיף 3.

איתי עצמון: בחוק איסור פרסומת והגבלת השיווק של מוצרי טבק ועישון, התשמ״ג-1983 (להלן - החוק העיקרי), בסעיף 3(ב), פסקה (1) - תימחק.

איתי עצמון: " זה סעיף ליבה – ביטול החרגת העיתונות המודפסת מאיסור הפרסום.

איתי עצמון: אולי נקרא כמה סעיפים שעוסקים באותו נושא ואז הוועדה תצביע.

מיכאל ביטון: הכי יעיל והכי מהיר, תבחר לנו את המסלול.

איתי עצמון: כמו שאמרתי, מסעיף 1 עד סעיף 7 זה התיקון שנוגע להסדר שיחול מ-1 באפריל 2029 – ביטול ההחרגה והסעיפים הנלווים.

איתי עצמון: "2.

איתי עצמון: תיקון סעיף 5.

איתי עצמון: בסעיף 5(א) לחוק העיקרי, במקום 'בסעיף 3(ב)(1) ו־(2)' יבוא 'בסעיף 3(ב)(2)'.

איתי עצמון: " כאן זה תיקון לגבי ההגבלות שחלות על פרסומות מותרות.

איתי עצמון: היום פרסום בעיתונות המודפסת מותר, מכיוון שהוא כבר לא יהיה מותר היה צריך לעשות כאן התאמה.

איתי עצמון: "3.

איתי עצמון: ביטול סעיף 6.

איתי עצמון: סעיף 6 לחוק העיקרי – בטל.

איתי עצמון: " יש בסעיף 6 הוראות לעניין פרסומת מותרת בעיתונות מודפסת.

איתי עצמון: כמובן שהסעיף כבר לא יהיה רלוונטי.

איתי עצמון: "4.

איתי עצמון: תיקון סעיף 7.

איתי עצמון: בסעיף 7(א) לחוק העיקרי, במקום 'בסעיף 3(ב)(1) ו-(2)' יבוא 'בסעיף 3(ב)(2)'.

איתי עצמון: " סעיף 7 לחוק נוגע לאזהרות שמופיעות על גבי הפרסומות המותרות.

איתי עצמון: גם כאן זה תיקון נלווה לביטול החרגת העיתונות המודפסת מאיסור הפרסום.

איתי עצמון: "5.

איתי עצמון: תיקון סעיף 9א.

איתי עצמון: בסעיף 9א לחוק העיקרי – (1) בסעיף קטן (א), במקום 'בסעיף 3(ב)(1) ו־(2)' יבוא 'בסעיף 3(ב)(2)'; (2) במקום סעיף קטן (ב) יבוא: '(ב) דוח כאמור בסעיף קטן (א) יוגש בצירוף תצהיר מאת היצרן או היבואן שבו יצהיר כי המידע שהגיש אמיתי ושלם, ואם הוא תאגיד – בצירוף תצהיר כאמור מאת המנהל הכללי של התאגיד.'; (3) בסעיף קטן (ג), הסיפה החל במילים 'וכן את סך ההוצאות' – תימחק.

איתי עצמון: " סעיף 9א נוגע לדיווח למשרד הבריאות בדבר הוצאות בדבר פרסומות מותרות, וגם כאן היה צריך לעשות כמה התאמות בעקבות התיקון שנוגע לביטול החרגת העיתונות המודפסת.

איתי עצמון: לפי התיקון תחול חובת הגשת תצהיר על מי שמפרסם פרסומת מותרת בחנות למוצרי עישון.

איתי עצמון: "6.

איתי עצמון: תיקון סעיף 11.

איתי עצמון: בסעיף 11(א) לחוק העיקרי, פסקה (5) – תימחק.

איתי עצמון: ".

איתי עצמון: זה מחיקת העבירה הפלילית שנוגעת לאיסור.

איתי עצמון: "7.

איתי עצמון: תיקון לתוספת.

איתי עצמון: בתוספת לחוק העיקרי, בכותרת, במקום 'בסעיף 3(ב)(1) ו-(2)' יבוא 'בסעיף 3(ב)(2)'.

איתי עצמון: " זה תיקון טכני שנוגע לתוספת לחוק, שעניינה אזהרה בפרסומת מותרת.

איתי עצמון: "8.

איתי עצמון: תחילה.

איתי עצמון: תחילתו של חוק זה ביום ט״ז בניסן התשפ״ט (1 באפריל 2029) (להלן – יום התחילה).

איתי עצמון: " אני עוצר כאן כי יש כמה הסתייגויות.

איתי עצמון: יש הסתייגויות מטעם חברי הכנסת קיש, אמסלם, קרעי, ביטן, רוטמן, סמוטריץ', אזולאי ומלכיאלי.

איתי עצמון: זו בעצם הסתייגות אחת, מכיוון - - -

מיכאל ביטון: אגב, זה לפנים משורת הפנים, כי אם הם לא נוכחים אנחנו לא חייבים לקבל.

מיכאל ביטון: אבל בדרך כלל, כשהם נוכחים הם לא עושים לנו פוליטיקה.

מיכאל ביטון: הם מתנהגים יפה בוועדת הכלכלה אז אנחנו מקבלים חלק מההסתייגויות שלהם, למרות שהם לא פה, לפנים משורת הדין.

מוסי רז: ההסתייגות היא מהותית?

מיכאל ביטון: יש גם וגם.

איתי עצמון: יש שלוש הסתייגויות, שהן חלופיות מכיוון שעניינן הוא הוספת סעיף מטרה לחוק.

איתי עצמון: מציעים להוסיף כאן: "מטרת חוק זה להוות מסך עשן של עשייה לממשלה מתפרקת.

איתי עצמון: מטרת חוק זה להקשות - - -"

מוסי רז: הם רוצים לדבר במליאה.

מיכאל ביטון: זה לא ענייני, אבל למשל: ההכנסות לקופת המדינה יוקצו למשרד הבריאות.

מיכאל ביטון: "

איתי עצמון: זה נמחק.

מיכאל ביטון: את זה הורידו.

מיכאל ביטון: בסדר, הסתייגויות יוצרות זמן דיבור במליאה.

מיכאל ביטון: זו הדרך של האופוזיציה לצבור זמן לפיליבסטר ואנחנו, כקואליציה, כמו שהילל ושמאי הקדימו דברי חבריהם לדבריהם, נצטרך לשמוע את הנאומים.

מיכאל ביטון: זה חלק מתפקידנו.

איתי עצמון: עוד מטרה: "מטרת חוק זה להוסיף רגולציה מיותרת ומחטיאה למטרה".

איתי עצמון: על פי הנחיית היועצת המשפטית של הכנסת, הסתייגויות שעניינן הוספת כמה סעיפי מטרה הן הסתייגויות חלופיות, אז הוועדה יכולה להצביע קודם כול על ההסתייגות הזאת ולאחר מכן אפשר יהיה לשמוע - - -

מיכאל ביטון: תנסח לנו על מה מצביעים.

איתי עצמון: כרגע על ההסתייגות שהקראתי, שעניינה הוספת סעיפי מטרה.

מיכאל ביטון: מי בעד ההסתייגות שהוקראה?

מיכאל ביטון: ההסתייגות לא אושרה.

מיכאל ביטון: ההסתייגות לא התקבלה.

מיכאל ביטון: אנחנו נגד פה אחד.

מיכאל ביטון: אנחנו נגד ההסתייגות אבל מאשרים לה להגיע למליאה.

איתי עצמון: יש הסתייגויות גם לסעיפים 1, 2, 3 ו-4.

איתי עצמון: ההסתייגויות האלה עניינן מחיקת הסעיפים האלה.

איתי עצמון: אלה הסתייגויות מטעם כל סיעות האופוזיציה, למעט הרשימה המשותפת: סיעות הליכוד, ש"ס, יהדות התורה והציונות הדתית.

מיכאל ביטון: מי נגד ההסתייגות?

מיכאל ביטון: מי בעד?

מיכאל ביטון: מי נמנע?

מיכאל ביטון: ההסתייגות לא אושרה.

מיכאל ביטון: פה אחד נגד, אין בעד ואין נמנעים.

מיכאל ביטון: גם ההסתייגות הנ"ל לא התקבלה.

איתי עצמון: מה שאני מציע כרגע זה לשמוע הערות לסעיפים שהקראתי, ואם אין הערות אפשר יהיה להצביע.

מיכאל ביטון: הערות לסעיפים הללו?

מיכאל ביטון: אין הערות.

איתי עצמון: אז סעיפים 1 עד 8.

מיכאל ביטון: מי בעד סעיפים 1 עד 8, כפי שהוקראו?

מיכאל ביטון: מי נגד?

מיכאל ביטון: מי נמנע?

מיכאל ביטון: הסעיפים אושרו.

מיכאל ביטון: בעד – פה אחד, אין מתנגדים ואין נמנעים.

מיכאל ביטון: הסעיפים מאושרים.

איתי עצמון: הסעיפים שאקרא עכשיו מדברים על ההסדרים שיחולו לפי 1 באפריל 2029.

איתי עצמון: "9.

איתי עצמון: הוראות מעבר.

איתי עצמון: (א) על אף האמור בסעיף 8 – (1) בתקופה שמיום פרסומו של חוק זה ועד ליום ב׳ בניסן התשפ״ה (31 במרס 2025) יקראו את סעיף 3(ב)(1)(ב) לחוק העיקרי כך שבמקום 'זהה בגודלו לשטח' יבוא '׳כפול משטח'.

איתי עצמון: " זה אומר שבתקופה הזו המודעה, מה שנקרא "מודעת הנגד" מטעם משרד הבריאות, שהיא תנאי לפרסום למוצרי עישון בעיתונות המודפסת, תהיה בשטח כפול משטח הפרסומת.

איתי עצמון: זה תיקון אחד.

מיכאל ביטון: מי בעד סעיף 9(א)(1)?

מיכאל ביטון: מי נגד?

מיכאל ביטון: מי נמנע?

מיכאל ביטון: הסעיף אושר.

מיכאל ביטון: בעד – פה אחד.

מיכאל ביטון: פסקה 9(א)(1) מאושרת.

איתי עצמון: הפסקה הבאה היא הצעה של משרד הבריאות בעקבות נושא שעלה בעת הדיון בהכנה לקריאה ראשונה.

איתי עצמון: כתבנו בדברי ההסבר שבעת הכנת הצעת החוק לקריאה השנייה ולקריאה השלישית תדון ועדת הכלכלה של הכנסת, בין היתר, בנושאים אלה – אז זה הנושא השני:

איתי עצמון: קביעת מגבלות נוספת שיחולו על פרסום מוצרי טבק ועישון בעיתונות המודפסת בתקופן תוקפן של הוראות המעבר.

איתי עצמון: אקרא ונציגי משרד הבריאות, כמובן, יכולים להסביר.

איתי עצמון: (2) בתקופה שמיום פרסומו של חוק זה ועד ערב יום התחילה" – יום התחילה, כפי שאמרתי, הוא 1 באפריל 2029 – אחרי סעיף 3(ב)(1)(ב) לחוק העיקרי יבוא:

איתי עצמון: " – אלה עוד תנאים לפרסום של מוצרי עישון בעיתונות המודפסת.

איתי עצמון: "(ג) הפרסומת למוצר העישון לא תציג" – כתבנו "מוצר עישון" – "כעדיף על מוצר עישון אחר".

איתי עצמון: אנחנו רוצים להוסיף גם: "סוג מוצר עישון כעדיף על סוג מוצר עישון אחר".

איתי עצמון: (ד) בפרסומת למוצר העישון לא יוצגו ברקודים דו-ממדיים (QR קוד) או הפניות לאתרי אינטרנט;" – אגב ההערה שנשמעה קודם לכן.

מוסי רז: האם זה בכלל חוקי היום?

מוסי רז: ממילא אסור לפרסם באינטרנט וזה סוג של פרסום.

איתי עצמון: אבל במודעה בעיתונות המודפסת מופיעה הפנייה: לפרטים ראו אתר כך וכך או בר קוד.

איתי עצמון: "(ה) בפרסומת למוצר העישוו לא יוצג מוצר עישון למעט תמונה, איור או ציור של אריזה אחידה של אותו מוצר, כאמור בסעיף 9ב(א).

איתי עצמון: "

אפרת אפללו: כמו שאמרתי בדיון האחרון, וזה גם צוין בפרוטוקול, אני מבקשת להכניס את ההחמרה הזו.

אפרת אפללו: כולנו מסכימים שבסוף זה ייגמר, אבל עד שזה ייגמר, שלפחות יהיו החמרות נוספות בעניין הזה, ואני מבקשת להכניס את התוספות האלה.

אפרת אפללו: הבנתי שזה מקובל ואין בעיה עם זה.

מיכאל ביטון: עוד הערות לדבר?

מיכאל ביטון: אין הערות.

מיכאל ביטון: תגדיר על מה מצביעים.

איתי עצמון: סעיף 9(א)(2).

מיכאל ביטון: מי בעד סעיף 9(א)(2)?

מיכאל ביטון: מי נגד?

מיכאל ביטון: מי נמנע?

מיכאל ביטון: הסעיף אושר.

מיכאל ביטון: אין מתנגדים, אין נמנעים.

מיכאל ביטון: הסעיף מאושר פה אחד.

איתי עצמון: הסעיף הקטן הבא נוגע להוראות שיחולו מ-1 באפריל 2025 עד 1 באפריל 2029.

איתי עצמון: אלה תנאים שנוגעים להיקף ההגבלות על היקף הפרסום בעיתון מודפס.

איתי עצמון: אקרא ויכול להיות שיהיו כמה תיקונים תוך כדי.

איתי עצמון: "(ב) בתקופה שמיום ג׳ בניסן התשפ״ה (1 באפריל 2025) ועד ערב יום התחילה יקראו את החוק העיקרי כך: (1) בסעיף 6, במקום סעיף קטו (א) יבוא:" – כאן יכול להיות שמבחינת הסדר נשאיר את סעיף קטן (א) כפי שהוא כי הוא קובע שאסור לעשות יותר מפרסומת אחת למוצר עישון בעיתון אחד או במהדורה אחת.

איתי עצמון: אלה התנאים לעשיית פרסומת מותרת בעיתון אחד.

איתי עצמון: "(א) לא יעשה אדם פרסומת מותרת בעיתון מודפס לפי סעיף 3(ב)(1) אלא אס כן התקיימו כל אלה: (1) הוא פרסם באתר האינטרנט של העיתון, בסמוך לאחר תום הרבעון הראשון של כל שנת כספים, הודעה בדבר כלל השטחים שהוקדשו בעיתון לפרסומת מותרת בארבעת הרבעונים האחרונים שקדמו לרבעון שבו חל מועד פרסום ההודעה (בסעיף קטן זה – כלל שטח הפרסום השנתי)" הוספנו כאן: "מידע שפרסם כאמור זמין לעיון הציבור באתר האינטרנט שלו;" אני לא בטוח שהתוספת הזאת נדרשת.

איתי עצמון: (2) כלל שטח הפרסום השנתי בעיתון בארבעת הרבעונים שתחילתם ברבעון שבו פורסמה ההודעה האחרונה לפי פסקה (1) לא יעלה על 75% מכלל שטח הפרסום השנתי כפי שפורסם בהודעה האחרונה כאמור; (3) בכל מהדורה מודפסת של עיתון אחד תפורסם לכל היותר פרסומת מותרה אחת.

איתי עצמון: " כפי שאמרתי, את ההוראה הזאת יכול להיות שנשקול להשאיר.

איתי עצמון: היא קיימת היום בסעיף 6(א), יכול להיות שמה שהקראתי עכשיו יהיה סעיף קטן (ב).

איתי עצמון: זה עניין מבני יותר.

איתי עצמון: אנחנו רוצים להתייחס כאן למצב שבו לעיתון אין אתר אינטרנט, כי יש חלק מהעיתונים שלא בהכרח אתרים כאלה ובכל זאת אנחנו רוצים שתהיה הודעה על שטחי הפרסום כדי שניתן יהיה לעקוב אחר יישום המתווה ההדרגתי של הפחתת שטחי הפרסום בתקופה שמ-1 באפריל 2025 עד 1 באפריל 2029.

איתי עצמון: אנחנו מציעים לקבוע שהפרסום בעיתון שאין לו אתר אינטרנט בעיתון עצמו, אם זה מקובל על הוועדה.

מוסי רז: נשמע סביר.

מוסי רז: רק שאבין, אני שואל את ינון: ידיעות אחרונות, וינט נחשב אתר אינטרנט?

ינון אנגל: בהחלט, זה נחשב אתר אינטרנט ויש לנו אתר של ידיעות אחרונות.

ינון אנגל: לכל העיתונים הגדולים יש אתרים.

ינון אנגל: הערביים – אני לא בטוח.

מיכאל ביטון: מה רצית להגיד, גברתי?

אביגיל סון פלדמן: אני רוצה להעיר שהאיסור על פרסום לא בהכרח חל רק על העיתון.

אביגיל סון פלדמן: איסור פרסום זה משהו שקיים בהרבה מקומות ויכולים להיות כמה אנשים שמעורבים בפעולת הפרסום.

אביגיל סון פלדמן: לכן להגיד "הוא פרסם באתר האינטרנט של העיתון" זה לא נכון.

אביגיל סון פלדמן: מה שצריך להגיד פה זה שהוא לא יעשה פרסומת, אלא אם כן התקיימו לגבי אותו עיתון כל אלה – ואז התנאים צריכים להתקיים לגבי העיתון, לא הוא בהכרח זה שמבצע אותן.

איתי עצמון: כלומר, בסביל: תפורסם.

איתי עצמון: אבל צריך להגיד מי עושה את הפעולה.

אביגיל סון פלדמן: אלא אם כן התקיימו לגבי אותו העיתון כל אלה – אז אלה תנאים שצריכים להתקיים לגבי העיתון, אבל הם תנאי מקדמי לפרסומת.

מיכאל ביטון: תעבדו על הנוסח.

מיכאל ביטון: הערה כזו כדאי להביא מראש לדיון.

איתי עצמון: נשקול בשלב הנוסח.

מיכאל ביטון: מי סעיף קטן (ב)(1)?

מיכאל ביטון: מי נגד?

מיכאל ביטון: מי נמנע

מיכאל ביטון: הסעיף אושר.

מיכאל ביטון: בעד – פה אחד, אין מתנגדים, אין נמנעים.

מיכאל ביטון: הסעיף אושר עם התיקונים שהוקראו ושינויי הנוסח שייעשו.

איתי עצמון: פסקה (2) היא תיקון לסעיף העונשין.

איתי עצמון: כפי שאמרתי, בדברי ההסבר כתבנו שהוועדה תדון בקביעת עבירות פליליות לעניין המגבלות החדשות המוצעות על פרסום מוצרי טבק ועישון בעיתונות המודפסת בתקופת תוקפן של הוראות המעבר, כי קבענו כאן הוראות ואין שום סנקציה על ההפרה שלהן.

איתי עצמון: מה שאנחנו מציעים הוא: "(2) בסעיף 11(א), במקום פסקה (5) יבוא: '(5) עשה פרסומת מותרת בעיתון מודפס כאמור בסעיף 3(ב)(1), בלי שהתקיים תנאי מהתנאים המנויים בסעיף 6(א)(1) עד (3);'" זו עבירה פלילית שעונשה המרבי הוא קנס, כאמור בסעיף 61א(4) לחוק העונשין.

אביגיל סון פלדמן: כמו שהצעת קודם, שלא ניגע ב-6(א) הקיים היום אלא נוסיף עליו, גם פה לעשות את ההתאמה.

אביגיל סון פלדמן: לא לגעת ב-(5) אלא להוסיף (5)(א) שיתייחס להוראות החדשות.

אביגיל סון פלדמן: ככה גם אפשר לנסח את סעיף העונשין בצורה יותר מדויקת.

מיכאל ביטון: מקובל.

מיכאל ביטון: מי בעד סעיף קטן (ב)(2), כולל התיקון שנאמר?

עמוס האוזנר: מדובר לגבי הפלילי?

מיכאל ביטון: אתה לא בעד?

מיכאל ביטון: לא כדאי לך לעצור את העגלה עכשיו.

עמוס האוזנר: אולי לא ירדתי לסוף העניין.

מוסי רז: אולי תסביר מה העניין הפלילי כאן.

איתי עצמון: ככלל, האכיפה של הוראות חוק איסור פרסומת והגבלת השיווק של מוצרי טבק ועישון היא פלילית.

איתי עצמון: זאת האכיפה היחידה שכרגע קיימת.

מוסי רז: זו אכיפה קיימת כבר היום, אז אנחנו לא משנים כלום.

איתי עצמון: אנחנו משנים כאן שינוי קטן מכיוון שהוספנו הוראות חדשות, הוראות שחלות בתקופת המעבר.

מיכאל ביטון: אבל מראש העבירה כאן הייתה פלילית.

עופר כסיף: כדי שיהיה ברור: אין פה סנקציה מסוג חדש, יש סנקציה שהייתה תמיד.

מיכאל ביטון: תודה על ההבהרה.

מיכאל ביטון: מי בעד סעיף קטן 9(ב)(2)?

מיכאל ביטון: מי נגד?

מיכאל ביטון: מי נמנע?

מיכאל ביטון: הסעיף אושר.

מיכאל ביטון: אין מתנגדים, אין נמנעים, הסעיף אושר פה אחד.

איתי עצמון: הוועדה השלימה את האישור של סעיפי הצעת החוק.

מיכאל ביטון: הוועדה השלימה את סעיפי הצעת החוק לקריאה שנייה ושלישית במליאה, מברכת את יוזמי החוק מברכת על החוק שהעבירו בכנסת וחתום על שמם, מברכת את כל מי שעסק בזה 70 שנה ו-50 שנה ו-30 שנה ותיכף, עוד קצת שנים, לא יראה פרסומת לעישון.

מיכאל ביטון: תהיו בריאים, תפסיקו לעשן.

מיכאל ביטון: אני נועל את הישיבה.